नेशनल डेस्कः अब यह बात स्पष्ट होकर उभर रही है कि कांग्रेस आगामी लोकसभा में बसपा और तृणमूल कांग्रेस के साथ गठबंधन करेगी। माकपा के महासचिव सीताराम येचुरी पश्चिम बंगाल में कांग्रेस के साथ गठबंधन करने के इच्छुक हैं मगर यह बात सिरे नहीं चढ़ रही। इसका एक कारण यह है कि कांग्रेस और वामदल केरल में कट्टर प्रतिद्वंद्वी हैं। कांग्रेस के रणनीतिकारों ने भी राहुल गांधी को सलाह दी है कि किसी भी स्थिति में वामदल बाहर से समान विचार वाली पार्टियों के गठबंधन को समर्थन देंगे इसलिए वामदलों को पश्चिम बंगाल, केरल और त्रिपुरा में अकेले ही रहने दिया जाए। दूसरे राज्यों में भी वामदल 3 या 4 सीटों पर दावा जता सकते हैं। बाद में उन पर विचार किया जा सकता है मगर कांग्रेस को 2019 के लोकसभा चुनावों के दौरान ममता बनर्जी के साथ जाना चाहिए।